text: [{"text_idx": "#000001", "text": "Fer\u00f0afra\u0301s\u00f8gn - nevndarfundur i\u0301 Tbilisi, Georgia"}, {"text_idx": "#000004", "text": "MFS hevur veri\u00f0 til nevndarfund hja\u0301 European Students\u2019 Union (ESU) i\u0301 h\u00f8vu\u00f0ssta\u00f0num hja\u0301 Georgia Tbilisi. Nevndarfundurin hja\u0301 ESU er ein ha\u0301lva\u0301rligur fundur, har \u00f8ll limafel\u00f8gini m\u00f8tast, og virkar sum evsta vald felagsins. Til hesar fundirnar tekur nevndin ty\u0301dningarmiklar avger\u00f0ir vi\u00f0vi\u0301kjandi politikkir, arbei\u00f0s\u00e6ltan og val av limum i\u0301 starvsnevndina, har hv\u00f8rt land hevur tv\u00e6r atkv\u00f8\u00f0ur. MFS hevur skapt go\u0301\u00f0 u\u0301rslit til hendan nevndarfundin. To\u0301r Marni Weihe bleiv endurvaldur i\u0301 starvsnevndina og tv\u00e6r yvlry\u0301singar vi\u00f0 MFS sum uppskotssetara blivu samtyktar."}, {"text_idx": "#000006", "text": "To\u0301r Marni Weihe grei\u00f0ir fra\u0301, hvi\u0301 hann skal bli\u0301va valdur."}, {"text_idx": "#000007", "text": "ESU er eitt meginfelag fyri lesandi i\u0301 Evropa vi\u00f0 45 landsfevnandi lestrarfel\u00f8gum u\u0301r 40 ymiskum londum, i\u00f0 samanlagt umbo\u00f0a umlei\u00f0 20 millio\u0301nir lesandi. Felagi\u00f0 bleiv stovna\u00f0 i\u0301 1982 vi\u00f0 endama\u0301linum at umbo\u00f0a og tala fyri u\u0301tbu\u0301gvingarligum, samfelagsligum, bu\u0301skaparligum og mentanarligum a\u0301hugama\u0301lum hja\u0301 lesandi a\u0301 evropeiskum st\u00f8\u00f0i r\u00e6tta\u00f0 i\u0301mo\u0301ti \u00f8llum vi\u00f0komandi stovnum, serliga Evropasamveldi\u00f0 (ES), Bologna Follow Up Group, Evropara\u0301\u00f0i\u00f0 og UNESCO. ESU arbei\u00f0ir eitt nu\u0301 vi\u00f0 go\u0301\u00f0skutrygging av h\u00e6gri u\u0301tbu\u0301gving, internationalisering og mobilitet, trivna\u00f0 og sa\u0301larheilsu hja\u0301 lesandi og starvsfo\u0301lkum i\u0301 h\u00e6gri u\u0301tbu\u0301gvingarstovnum."}, {"text_idx": "#000009", "text": "Hv\u00f8rt a\u0301r ver\u00f0ur ein ny\u0301ggj starvsnevnd og forsetaemb\u00e6ti valt i\u0301 ESU. To\u0301r Marni Weihe, fyrrverandi forseti hja\u0301 MFS, hevur siti\u00f0 i\u0301 starvsnevndini hja\u0301 ESU i\u0301 eitt a\u0301r og valdi at stilla upp aftur og bleiv endurvaldur. Hesum u\u0301rslitinum eru vit i\u0301 MFS sera errin av, og vit vi\u00f0urkenna sto\u0301ra vir\u00f0i\u00f0 at hava ein f\u00f8roying sitandi i\u0301 maskinru\u0301minum hja\u0301 ti\u0301 st\u00f8rsta lestrarfelagsskapinum i\u0301 Evropa, har servitan kann u\u0301tvegast til gagns fyri f\u00f8royska samfelagi\u00f0."}, {"text_idx": "#000010", "text": "Harafturat var Borgny\u0301 Su\u0301sonnudo\u0301ttir Hansen, fyrrverandi altjo\u0301\u00f0a skrivari hja\u0301 MFS, vi\u00f0 sum fundarstjo\u0301ri i\u0301 sto\u0301ra nevndarfundinum. So samanlagt vo\u0301ru vit 5 f\u00f8royingar, i\u00f0 aktivt lutto\u0301ku til nevndarfundin. Sto\u0301ra lutt\u00f8kan hevur givi\u00f0 eina jaliga mynd av MFS og F\u00f8royum i\u0301 lestrarpolitiska heiminum."}, {"text_idx": "#000011", "text": "Borgny\u0301 Su\u0301sonnudo\u0301ttir Hansen, ein av teimum 4 fundarstjo\u0301runum, ver\u00f0ur vi\u0301st i\u0301 ti\u0301\u00f0indinum i\u0301 Georgia"}, {"text_idx": "#000013", "text": "Hvi\u0301 var fundurin i\u0301 Georgia?"}, {"text_idx": "#000014", "text": "I\u0301 tra\u0301\u00f0 vi\u00f0 einari pro-russiskari menning i\u0301 ti\u0301 politisku skipanini i\u0301 Georgia var hesin nevndarfundurin millum anna\u00f0 ny\u0301ttur til at varpa ljo\u0301s a\u0301 fo\u0301lksins vilja i\u0301 Georgia at bli\u0301va partur av evropeisku familjuni. Til setanina fo\u0301ru vit til ra\u0301\u00f0hu\u0301si\u00f0 i\u0301 Tbilisi, har no\u0301gv vi\u00f0urkend fo\u0301lk u\u0301r universitetum og politiska umhv\u00f8rvinunum vo\u0301ru til sta\u00f0ar, teirra millum borgarstjo\u0301rin i\u0301 Tbilisi og u\u0301tbu\u0301gvingarma\u0301lara\u0301\u00f0harrin hja\u0301 Georgia. Setanin bleiv send beinlei\u00f0is i\u0301 sjo\u0301nvarpinum og no\u0301gv myndato\u0301l vo\u0301ru til sta\u00f0ar. Eitt sto\u0301rt georgiskt flagg hekk symbolskt vi\u00f0 si\u0301\u00f0urnar av einum ES-flaggi og einum ukrainskum flaggi."}, {"text_idx": "#000015", "text": "At si\u0301ggja u\u0301tbu\u0301gving og ESU fa\u0301a so no\u0301gv uppmerksemi i\u0301 Georgia fekk ein at hugsa um, hvussu ein sli\u0301kur nevndarfundur hev\u00f0i s\u00e6\u00f0 u\u0301t, um hann var hildin i\u0301 F\u00f8royum."}, {"text_idx": "#000016", "text": "Her atkv\u00f8\u00f0a vit til nevndarfundin."}, {"text_idx": "#000018", "text": "MFS leg\u00f0i eina yvirly\u0301sing fram til nevndarfundin um, at F\u00f8royar skuldi fa\u0301a limaskap i\u0301 European Higher Education Area (EHEA). Yvirly\u0301singin bleiv einm\u00e6lt samtykt. Harvi\u00f0 fekk MFS sta\u00f0fest, at ESU va\u0301ttar si\u0301n stu\u00f0ul til at fa\u0301a F\u00f8royar vi\u00f0 i\u0301 Bologna Follow Up Group og EHEA, og at ESU eggjar l\u00f8gtingi\u00f0 til at hava MFS vi\u00f0 i\u0301 tilgongdini fyri at inkludera sjo\u0301narmi\u00f0i\u00f0 hja\u0301 lesandi i\u0301 F\u00f8royum. Yvirly\u0301singin eigur at senda eitt sto\u0301rt signal til b\u00e6\u00f0i l\u00f8gtingi\u00f0 og EHEA, ti\u0301 45 lestrarfel\u00f8g umbo\u00f0andi umlei\u00f0 20 millio\u0301nir lesandi kring Evropa stu\u00f0la MFS vi\u00f0 hesum."}, {"text_idx": "#000019", "text": "Yvirly\u0301sing um r\u00e6ttin hja\u0301 lesandi til trygga og lo\u0301gliga abort"}, {"text_idx": "#000020", "text": "MFS hev\u00f0i saman vi\u00f0 \u00f8\u00f0rum lestrarfel\u00f8gum eina yvirly\u0301sing um, at lesandi skulu hava atgongd til trygga og lo\u0301gliga abort i\u0301 Evropa. Yvirly\u0301singin bleiv samtykt vi\u00f0 70 atkv\u00f8\u00f0um fyri og 9 blankar atkv\u00f8\u00f0ur."}, {"text_idx": "#000021", "text": "Borgarstjo\u0301rin i\u0301 Tbilisi bjo\u0301\u00f0ar okkum v\u00e6lkomin til by\u0301in."}, {"text_idx": "#000022", "text": "I\u0301 si\u0301\u00f0stu forsetar\u00f8\u00f0uni hja\u0301 Matteo Vespa, i\u00f0 er fra\u0301farandi forseti hja\u0301 ESU, blivu n\u00f8kur or\u00f0 givin til To\u0301r Marna Weihe og Borgny\u0301 Su\u0301sonnudo\u0301ttir Hansen fyri teirra megnar arbei\u00f0i at fa\u0301a ein so li\u0301tlan felagsskap sum MFS, i\u00f0 umbo\u00f0ar eina sera li\u0301tla mongd av lesandi, at fa\u0301a fullan limaskap i\u0301 ESU. Harumframt fekk To\u0301r Marni eisini ro\u0301s fyri hansara megnar arbei\u00f0i i\u0301 starvsnevndini hja\u0301 ESU. Hetta pro\u0301gvar bara, at ho\u0301ast F\u00f8royar kann hava no\u0301gvar avbjo\u0301\u00f0ingar sum sma\u0301tjo\u0301\u00f0, so eru har no\u0301gvir m\u00f8guleikar u\u0301ti i\u0301 heiminum at gagnny\u0301ta. Ta\u00f0 sny\u0301r seg um at vera opin og tru\u0301gva uppa\u0301 gongdina."}]